אוקיי בומר

"אוקיי בוּמר" (מאנגלית: OK Boomer) הוא ביטוי אינטרנטי ומם הנאמר לעיתים קרובות על ידי בני נוער וצעירים לצורך לעג כלפי אמירות או גישות המיוחסות לדור הבייבי בום ומשמש גם כביטוי גנאי לזקנים ומתייג אותם כטיפוסים אנכרוניסטיים, בעיקר ביחס לעמדות שמרניות. עם זאת, לאחרונה נעשה בו שימוש ולעג גם בלי קשר לגיל. הביטוי משך תשומת לב נרחבת לראשונה בסרטון באפליקציית טיקטוק בנובמבר 2019 בתגובה לגבר מבוגר, אף על פי שהביטוי נטבע שנים לפני כן.

הביטוי פשט במהלך שנת 2019, נחל פופולריות רבה במהרה בקרב צעירים, ונושא בחובו פער בין-דורי. הוא קנה את פרסומו באותה שנה בעקבות סרטון תגובה ברשת הטיקטוק לאדם מבוגר שטען כי דור המילניום סובל מתסמונת פיטר פן. נכון ליולי 2020, סרטוני טיקטוק עם האשטאג OkBoomer# זכו ליותר מ-3.4 מיליארד צפיות. המונח הפך למם בולט ונעשה בו שימוש מסחרי לפרסום ולמכירת טובין. 

מבקרי הביטוי טוענים כי הוא גילני. בדרך כלל נעשה בו שימוש כלפי אנשים שמכחישים את שינוי האקלים או מתנגדים לערכי הדור הצעיר. נעשה שימוש רחב בביטוי גם באופן מסחרי.

מקור 
הביטוי "OK Boomer" הופיע לראשונה בתגובה ברשת החברתית רדיט ב-29 בינואר 2009, והופיע באתר הפורומים 4chan בשנת 2015. הביטוי צבר פופולריות רבה בשנת 2019 כתגובה ל"התלהמות" של מבוגר ברשת החברתית טיקטוק, שבה חזר על משפטים של פרשנים שמרנים. הוא טען ש"בני דור המילניום ודור ה-Z סובלים מתסמונת פיטר פן [...] הם לעולם לא רוצים לגדול ו[הם] חושבים שהאידיאלים האוטופיים שיש להם בצעירותם איכשהו יתורגמו לבגרות". אלפי צופים השיבו בביטוי "OK boomer".

קישורים חיצוניים

הערות שוליים

דורות סוציולוגיים
מילים וביטויים באנגלית
מילים וביטויים בתרבות האינטרנט
תופעות אינטרנט